'Katslagter' slaan wéér toe | Maroela Media
Twee van die katte wat deur die vermeende katslagter geslag is (Foto: Verskaf)
Die oorskot van nóg 'n kat wat op wrede manier geslag is, is Vrydag in Ruimtestraat in Manenberg, Kaapstad gevind.
Dít nadat die slagting van minstens 37 katte sedert 15 Julie in dié nedersetting aangemeld is – soms tot drie per dag.
Nadoodse ondersoeke wat op die oorskot van twee katte gedoen is, het intussen bevestig dat die katte met opset deur een of meer persone doodgemaak is.
Allan Perrins, woordvoerder van die Dierewelsynsvereniging in Kaapstad, het vroeër gesê dat alle moontlikhede oorweeg is, selfs dat die voorvalle moontlik met hondegevegte verband kon hou.
Maroela Media het vroeër berig dat inwoners uiters bekommerd is oor dié wrede raaiselagtige slagtings en vir die welsyn van hulle troeteldiere vrees.
"Dit is egter nou duidelik dat ons na 'n tweebeen-monster op soek is en nie 'n vierbeen-monster nie."
Die Dierewelsynsorganisasie het nou selfs 'n beloning van R7 000 uitgeloof vir enigiemand met meer inligting wat tot die inhegtenisneming van die vermeende katslagter in Manenberg kan lei.
Perrins het vroeër gesê dat die katte oënskynlik op dieselfde wyse doodgemaak word.
"Al die dooie katte se mae is oopgesny en die ingewande is netjies langs die oorskot geplaas. Die katte is van kop tot stert oopgesny. Wat veral vreemd is, is die feit dat daar op al die tonele nie 'n druppel bloed gevind is nie. So asof die kat eers skoongewas is."
Uit die nadoodse ondersoeke blyk dit nou dat die katte met 'n skerp lem oopgesny is waarna hulle harte en longe onder meer verwyder is.
Minstens 38 katte is sedert Julie dood gevind (Foto: Verskaf)
Dit is egter nie duidelik wat die presiese oorsaak van die katte se dood was nie, hoewel daar baie ooreenkomste op die twee katte se oorskot gevind is.
"Ons het aanvanklik vyf katte vir die nadoodse ondersoek oorhandig, maar weens die gevorderde ontbindingstadium van die diere se oorskot kon betroubare nadoodse ondersoeke nie daarop uitgevoer word nie.
"Dit is egter uit albei ondersoeke duidelik dat 'n mens, eerder as 'n dier, agter die slagtings sit."
Volgens Perrins lyk dit ook asof die katte netjies op spesifieke plekke geplaas word.
Die slagtings vind ook binne 'n radius van 'n kilometer in die gebied van Manenberg plaas.
Volgens Perrins is die dooie katte langs paaie, by skole, kerke en buitekant die polisiestasie gevind. Daar is ook 'n paar gevalle aangemeld waar die katte op inwoners se erwe en opritte gevind is.
Dit is ook nie net rondloperkatte nie, maar ook troeteldiere wat geteiken word.
Perrins sê voorts weens die wreedheid wat met hierdie dade gepaardgaan en die skaal waarop dit plaasvind, het die gemeenskap moontlik met 'n baie gevaarlike persoon te doen.
"Dit kan 'n psigopaat of groep psigopate wees."
Perrins sê hy hoop dat die polisie die saak met die nodige erns sal ondersoek.
"Hierdie is nie jou alledaagse dieremishandelingsaak nie. Hierdie is dalk 'n reeksmoordenaar in wording."
Perrins sê hoewel hulle geen idee het wie vir die slagting verantwoordelik is nie, vermoed hy dat dit iemand binne die gemeenskap is.
Daar is ook 'n moontlikheid dat die persoon of persone krapmerke aan hulle liggame kan hê.
"Die aandklokreël weens die Covid-19-inperking maak dit effens moeilik om ondersoek in te stel aangesien dit moontlik gedurende dié tyd kan gebeur."
Kapt. Joseph Swartbooi, polisiewoordvoerder, het Vrydag aan Maroela Media gesê dat niemand nog in verband met dié slagtings in hegtenis geneem is nie, maar dat twee sake van dieremishandeling ondersoek word.
Katslagtings van dieselfde aard is vroeër die maand ook op die Surrey-landgoed, wat reg langs Manenberg geleë is, aangemeld. Vyf onthoofde katte is verlede maand in Faure ontdek, asook katte wat lewend gebrand is in Parow. Dié verbrande katte se oorskot is in swart sakke op mense se erwe gegooi.
In Mitchells Plain het die Dierewelsynsvereniging ook twee gevalle gehad van 'n kat wat gehang is en 'n kat wie se vier pote afgesny is.
Dit is egter nie in dié stadium duidelik of die slagtings in Manenberg met bogenoemde gevalle verbind kan word nie.
Die Dierewelsynsorganisasie het 'n beloning van R7 000 uitgeloof vir enigiemand met meer inligting wat tot die inhegtenisneming van die vermeende katslagter in Manenberg kan lei. Enigiemand met meer inligting kan die vereniging by 021 692 2626 skakel.
In die nuus Manenberg Manenberg-katslagter
Dis net n monster(of monsters) wat tot so-iets in staat is. Ek hoop die skuldiges word gou opgespoor…
As daardie persoon n Dier so behandel Wonder hoe tree hy op teen mense-…
Die polisie en ondersoek beamptes moet dalk kyk hoe vergelyk hierdie situasie met die van Luka Magnotta. Daar word geredelik deur Sielkundiges beweer dat as iemand diere mishandel, dit later ook kan oorgaan na mense toe wat dus beteken die persoon word 'n reeksmoordenaar. Die enigste ander opsie sou okkultiese offerings wees. Mag die persoon of persone vinnig opgespoor word.
Begin jy nie maar soe op diere experimenteer nie voordat jy oorslaan na mense toe? Die is net een siek persoon! 'n Kat as hy lekker vriendlik is, sal self na 'n vreemdeling toe gaan om 'n vryfie te kry.